钦定古今图书集成/明伦汇编/家范典/第084卷 > 《进女孝经表》陈邈妻郑氏
## 钦定古今图书集成/明伦汇编/家范典/第084卷 > 《进女孝经表》陈邈妻郑氏

“妾闻天地之道，贵刚柔焉；夫妇之道，重礼义焉。仁义
礼智信者，是谓五常。五常之教，其来远矣。总而为主，
实在孝乎。夫孝者，感鬼神，动天地，精神至贯，无所不
达。盖以夫妇之道，人伦之始，考其得失，非细务也。《易》
著乾坤，则阴阳之制有别；《礼》标羔雁，则伉俪之事实
陈。妾每览先圣垂言，观前贤行事，未尝不抚躬三复，
叹息久之。欲缅想馀芳，遗踪可躅。妾侄女特蒙天恩，
册为永王妃。以少长闺闱，未闲诗《礼》，至于经诰，触事
面墙，夙夜忧惶，战惧交集。今戒以为妇之道，申以执
巾之礼，并述经史正义，无复载乎浮词，总一十八章，
各为篇目，名曰《女孝经》。上至皇后，下及庶人，不行孝
而成名者，未之闻也。妾不敢自专，因”以曹大家为主，
虽不足藏诸岩石，亦可以少补闺庭。辄不揆量，敢兹
闻达，轻触屏扆，伏待罪戾。妾郑氏诚惶诚恐，死罪死
罪。谨言。